Μους σοκολάτα σε ποτήρι
Μια μους όλο σοκολάτα.
80 γρ. αλεύρι για όλες τις χρήσεις, 50 γρ. κακάο, 130 γρ. αμύγδαλα λευκά, αλεσμένα στο μούλτι σε σκόνη, 130 γρ. ζάχαρη καστανή, κρυσταλλική, 130 γρ. βούτυρο αγελάδος, κρύο από το ψυγείο, κομμένο σε κύβους, 400 γρ. κουβερτούρα περίπου 64% κακάο, 120 γρ. βούτυρο αγελάδος, 10 αυγά μεγάλου μεγέθους, χωρισμένα σε ασπράδια και κρόκους, 65 γρ. ζάχαρη λευκή, κρυσταλλική, 30 γρ. κονιάκ, κόκκινα φρούτα της αρεσκείας μας, λίγη ζάχαρη άχνη
Για να φτιάξουμε μους σοκολάτα σε ποτήρι αρχικά ρίχνουμε όλα τα υλικά για το μπισκότο στον κάδο του μίξερ και τα χτυπάμε με το φτερό στη χαμηλή ταχύτητα, μέχρι να προκύψει μια καλά ομογενοποιημένη ζύμη. Καλύπτουμε ένα ταψί ή τη λαμαρίνα του φούρνου με λαδόκολλα και απλώνουμε πάνω τη ζύμη. Στη συνέχεια, την τοποθετούμε στην κατάψυξη για περίπου 30 λεπτά.Προθερμαίνουμε τον φούρνο στους 160° C.Ψήνουμε το μπισκότο για 15 - 20 λεπτά. Το βγάζουμε από τον φούρνο.Το αφήνουμε να κρυώσει και το θρυμματίζουμε με τα χέρια. Μοιράζουμε τα τρίμματα στα μπολ, κρατώντας μερικά για τη διακόσμηση.Βάζουμε την κουβερτούρα με το βούτυρο σε μπεν μαρί ή στον φούρνο μικροκυμάτων. Μόλις λιώσουν, τα αποσύρουμε από τη φωτιά και αφήνουμε να κρυώσουν. Στο μεταξύ, χτυπάμε στο μίξερ με το σύρμα, σε χαμηλή προς μεσαία ταχύτητα, τα ασπράδια με τη ζάχαρη σε μαρέγκα.Ελέγχουμε τη θερμοκρασία της σοκολάτας και, όταν είναι 45° - 50° C, δηλαδή αρκετά χλιαρή, προσθέτουμε τους κρόκους και το κονιάκ ανακατεύοντας με έναν αυγοδάρτη. Μόλις ομογενοποιηθούν, ενσωματώνουμε περίπου το 1/4 της μαρέγκας ανακατεύοντας απαλά με κουτάλα ή μαρίζ. Στη συνέχεια, ενσωματώνουμε και την υπόλοιπη μαρέγκα. Μοιράζουμε την κρέμα στα ποτήρια, πάνω από τα τρίμματα μπισκότου, και τοποθετούμε στο ψυγείο για τουλάχιστον 3 ώρες. Διακοσμούμε, τη μους σοκολάτα, με τριμμένο μπισκότο, φρέσκα κόκκινα φρούτα και λίγη ζάχαρη άχνη.
Αυγά,Ζάχαρη,Σοκολάτα